**भारत सरकार**

**रक्षा मंत्रालय**

**रक्षा उत्पादन विभाग**

**राज्य सभा**

**अतारांकित प्रश्न संख्या 3363**

**26 मार्च, 2018 को उत्तर के लिए**

**"मेक इन इंडिया" के तहत रक्षा विनिर्माण**

**3363. श्री हरिवंश :**

क्या रक्षा मंत्री यह बताने की कृपा करेंगे कि :

1. क्या सरकार को "मेक इन इंडिया" कार्यक्रम के तहत रक्षा विनिर्माण को बढ़ावा देने के लिए किसी राज्य सरकार से प्रस्ताव प्राप्त हुए हैं; और
2. यदि हां, तो तत्संबंधी ब्यौरा क्या है ?

**उत्तर**

**रक्षा मंत्रालय में राज्य मंत्री (डॉ. सुभाष भामरे)**

(क) और (ख): जी, हां । वर्ष 2018-19 के बजट भाषण में सरकार ने रक्षा विनिर्माण को प्रोत्साहित करने के लिए सरकार के "मेक इन इंडिया" कार्यक्रम के अंतर्गत दो रक्षा औद्योगिक कारिडोर स्थापित करने की घोषणा की है । घोषणा के पश्चात सरकार को उत्तर प्रदेश, तमिलनाडु तथा तेलंगाना राज्यों से तीन प्रस्ताव प्राप्त हुए हैं । इन तीन राज्यों में से सरकार ने दो रक्षा औद्योगिक कारिडोर, एक तमिलनाडु राज्य में और दूसरा उत्तर प्रदेश राज्य में स्थापित करने का निर्णय लिया है । ये तमिलनाडु में चैन्नै, होसुर, कोयम्बटूर, सलेम तथा तिरूचिरापल्ली में विस्तारित है और उत्तर प्रदेश में अलीगढ़, आगरा, झांसी, कानपुर तथा लखनऊ तक फैला है ।

इसके अतिरिक्त, पंजाब राज्य में हल्के युद्धक वाहन (एलसीवी) विनिर्माता इकाई स्थापित करने के लिए पंजाब सरकार की ओर से भी प्रस्ताव प्राप्त हुआ था । तथापि, सरकारी/सार्वजनिक क्षेत्र में विनिर्माता यूनिट स्थापित करने संबंधी प्रस्ताव उस स्तर पर व्यवहार्य स्थिति में नहीं पाया गया था ।

\*\*\*\*\*